‘ANC gebruik apartheid as verskoning’EFF-ondersteuners Sondag (24 Julie 2016) tydens ‘n verkiesingsveldtog in Sasolburg in die Vrystaat. Foto: ANA Malema het by die party se verkiesingsveldtog in aanloop tot die munisipale verkiesing in die Zamdela-stadion in Sasolburg gepraat. Hy het die ANC-leierskap oor die kole gehaal en gesê die regerende party gebruik apartheid se nalatenskap om “hul onbevoegdheid mee weg te steek”. Malema het gesê die ANC “gee nie om vir swart mense nie”. “Daar is nie ŉ wit mens wat swak dienslewering aan mense gebring het nie; dit is die ANC en hulle hou aan om apartheid te blameer selfs nadat hulle al die afgelope 22 jaar aan bewind is,” het hy gesê. Hy het pres. Jacob Zuma daarvan beskuldig dat hy nie leierskapvaardighede het nie en daarom nie gemeenskappe se probleme kan oplos nie. “Zuma is nie ŉ leier nie, maar ŉ rolmodel vir korrupsie. As ons van hom ontslae kan raak, het ons die stryd gewen,” het Malema aan die EFF-ondersteuners gesê. “Wit mense se lewenstandaard word nie in gedrang gebring nie en hulle het toegang tot alles, maar die ANC hou aan om die regte van swart mense te skend deur toegang tot elektrisiteit, water en sanitasie van hulle te weerhou. Selfs die HOP-huise word nie behoorlik beplan nie. Julle verdien beter as wat die korrupte ANC-regering julle bied,” het hy gesê. Malema het bygevoeg die EFF sal klinieke bou wat 24 uur per dag oop sal wees asook staatskleuterskole in elke munisipale wyk.